Δημιουργική αξιοποίηση ανθρώπινου δυναμικού
Authors: Μυλωνά Βαλασία 
Published: January 2025

Η κλιμάκωση των παγκόσμιων εργασιακών αλλαγών έχει μεγάλες επιπτώσεις στις ζωές των εργαζομένων, καθώς η ίδια η φύση της εργασίας αλλάζει, λόγω της εκθετικής αύξησης της, υπολογιστικής ισχύς των μηχανών, της τεχνητής νοημοσύνης, της αυτοματοποίησης των εργασιών, της αδυναμίας των κρατών να διασφαλίσουν την εργασία στο ΑΔ και των επακόλουθων επιπτώσεων των παραπάνω στα επιχειρηματικά και διοικητικά μοντέλα και οργανωσιακά χαρακτηριστικά. Ο νέος καταμερισμός των εργασιακών καθηκόντων μεταξύ του ΑΔ, των αλγορίθμων και των μηχανών θα οδηγήσει στον ριζικό μετασχηματισμό των θέσεων εργασίας και τη δημιουργία νέων με διαφορετικές προδιαγραφές, που ακόμα δεν έχουν χαρτογραφηθεί. Ο μεγάλος προβληματισμός έγκειται στο γεγονός ότι στη σύγχρονη εποχή των ραγδαίων οικονομικών και κοινωνικών μετασχηματισμών, εντοπίζεται ένα μεγάλο κενό, μεταξύ της τεχνητής νοημοσύνης, των δεξιοτήτων του ΑΔ και των επιχειρηματικών πρακτικών και δημόσιων πολιτικών, το οποίο επιτάσσει την προσαρμογή των οργανισμών των Ο.Τ.Α. και του ΑΔ τους στις νέες αναπτυξιακές απαιτήσεις και στις σύγχρονες εργασιακές αλλαγές. Η δημιουργικότητα αναγνωρίζεται πλέον ως η σημαντικότερη δεξιότητα των εργαζομένων στα σύγχρονα εργασιακά περιβάλλοντα, καθώς αποτελεί τη μήτρα γέννησης και ανάδυσης των νέων ιδεών, τον τρόπο εύρεσης, ορισμού και επίλυσης των ασαφώς προσδιορισμένων προβλημάτων και τη σύνθετη, πολύπλευρη και πολυδιάστατη διαδικασία αλλαγής των υπαρχόντων πεδίων και τομέων, με στόχο την παραγωγή πρωτότυπων, καινοτόμων, χρήσιμων, κατάλληλων και αξιόλογων, για την κοινωνία, δημιουργικών εργασιακών προϊόντων. Η δημιουργική σκέψη και δεξιότητα συνοδοιπορεί με εργασιακές ανθρωποκεντρικές δεξιότητες όπως την αυτό-αποτελεσματικότητα, την ανθεκτικότητα, την ευελιξία, τη συναισθηματική νοημοσύνη, την εσωτερική παρακίνηση, την αυτογνωσία, την περιέργεια και την προθυμία για μάθηση, ενισχύοντας την ικανότητα προσαρμογής των εργαζομένων στα σύγχρονα εργασιακά μοντέλα. Η αναγκαιότητα βαθύτερης και ουσιαστικότερης επένδυσης στο ΑΔ της Τ.Α. Ρόδου δύναται να εγγυηθεί την επιτυχή μετάβαση και προσαρμογή της στις παγκόσμιες πολιτικές, κοινωνικές, οικονομικές και ηθικές προκλήσεις. Η Δημιουργική Αξιοποίηση Ανθρώπινου Δυναμικού, ως η συστηματική διαδικασία αξιοποίησης της δημιουργικής σκέψης του ΑΔ, του δημιουργικού δυναμικού και της επίδοσης, των προσωπικών χαρακτηριστικών, των δεξιοτήτων, της συμπεριφοράς, της ικανότητας και της προθυμίας για μάθηση, της εσωτερικής και συνεργειακής εξωτερικής παρακίνησης, του αποθέματος της εμπειρογνωμοσύνης και των δυναμικών αλληλεπιδράσεών των εργαζομένων μεταξύ τους, με τους τομείς, τα πεδία, τον τόπο και την εποχή, υπό το πρίσμα των περιβαλλοντικών και οργανωσιακών επιρροών, καθώς και των διαδικασιών και λειτουργιών του ΑΔ, οδηγεί στην ενσωμάτωση και εφαρμογή της δημιουργικότητας στους εργασιακούς χώρους, με απώτερο σκοπό την πολύπλευρη, διεπιστημονική και ολιστική προσέγγιση εκμαίευσης της δύναμης και των ταλέντων των εργαζομένων της Τ.Α. Ρόδου. Μολονότι είναι δύσκολο να προβλεφθούν με ακρίβεια το βάθος και το εύρος των εργασιακών αλλαγών, που επίκειται, καθώς και τα χαρακτηριστικά του εργασιακού περιβάλλοντος του μέλλοντος, ωστόσο, οι εργαζόμενοι/ες με αναπτυγμένες δημιουργικές δεξιότητες αποτελούν τους/τις ωφελούμενους/ες της ψηφιακής εποχής, καθώς διαθέτουν το πλεονέκτημα της γρήγορης προσαρμογής στις νέες συνθήκες, της βαθύτερης ενσωμάτωσης της νέας γνώσης και του αποτελεσματικού μετασχηματισμού της σκέψης. Η δημιουργικότητα δύναται να καλλιεργηθεί και να αποτελεί αντικείμενο εκπαίδευσης των επόμενων γενεών και επιμόρφωσης του τωρινού ΑΔ, αποτελώντας τη σημαντικότερη επένδυση για την ανάπτυξη των εργαζομένων, των ομάδων και των οργανισμών.